Trei ani de închisoare cu executare pentru al doilea om în stat, Călin Popescu Tăriceanu. Este pedeapsa cerută de DNA, la ultimul termen al dosarului în care preşedintele Senatului e judecat pentru mărturie mincinoasă. În pledoaria sa, procurorul Anticorupţie a susţinut că obligația de a fi onest îi este total străină lui Tăriceanu şi că argumentele invocate în apărarea lui sunt „puerile și lipsite de logică”. Călin Popescu Tăriceanu este acuzat că a ascuns adevărul în legătură cu implicarea lui Remus Truică și a foștilor săi consultanți israelieni, în retrocedarea unor terenuri către Paul al României.

Foto: Inquam Photos / Octav Ganea

Actualizare 11:20 - Preşedintele Senatului, Călin Popescu-Tăriceanu, a afimat marţi, la Curtea supremă, că acuzaţiile pe care i le aduc procurorii DNA „se bazează pe mistificări şi contradicţii grave”, potrivit Agerpres.



„Toate declaraţiile pe care le-am făcut au fost făcute sincer, cu bună credinţă. Mă consider nevinovat şi nu am dorit să îngreunez cercetarea penală sau tragerea la răspundere a inculpaţilor. Acuzaţiile se bazează pe mistificări şi contradicţii grave. (...) Am detaliat şi în ce a constat legătura cu Dan Andronic şi durata şi în ceea ce îl priveşte pe Tal Silberstein. Este un proces de intenţie şi se doreşte cu totul şi cu totul altceva decât scoaterea la lumină a adevărului. (...) Se fac foarte multe broderii şi supoziţii, care unele dintre ele nu se găsesc astăzi în rechizitoriu”, a declarat Călin Popescu Tăriceanu.

Actualizare 9:40 - ÎCCJ a anunțat că va lua o decizie pe 22 mai.

Citește și ”Planul secret al lui Dragnea. De ce este convins că va fi susținut de Statele Unite”

Actualizare 8:50 - Apărările președintelui Senatului au fost puerile și lipsite de logica. Este susținerea procurorului DNA care a cerut, astăzi, trei ani de închisoare cu executare pentru Calin Popescu Tăriceanu în dosarul în care este acuzat de mărturie mincinoasă.

Mai mult, procurorul DNA a susținut reprezentantul Parchetului în fața Curții Supreme, obligația de a fi onest îi este total străină demnitarului, care a ascuns adevărul în legătură cu implicarea lui Remus Truică și a foștilor săi consultanți israelieni in retrocedarea unor terenuri către Paul al României.

La termenul trecut, magistraţii au stabilit ca pe data de 8 mai să se desfăşoare dezbaterile finale în acest caz, potrivit Agerpres.



Călin Popescu-Tăriceanu a fost trimis în judecată de DNA pe 7 iulie 2016 pentru mărturie mincinoasă şi favorizarea infractorului.



Conform DNA, în cadrul actelor de cercetare privind retrocedarea nelegală a unei suprafeţe din pădurea Snagov şi a Fermei Băneasa, Tăriceanu a făcut, sub jurământ, la data de 15 aprilie 2016, declaraţii necorespunzătoare adevărului cu privire la aspecte esenţiale ale cauzei asupra cărora a fost întrebat şi nu a spus tot ce ştie în legătură cu împrejurări esenţiale, urmărind prin aceasta împiedicarea/îngreunarea tragerii la răspundere penală a inculpaţilor cercetaţi în dosarul trimis în judecată.



Procurorii afirmă că Tăriceanu a susţinut în mod nereal că nu a avut cunoştinţă despre retrocedarea către Paul Philippe Al României a unor suprafeţe de teren în Băneasa (fosta fermă regală) şi Snagov (trunchiul de pădure Fundul Sacului), despre implicarea inculpaţilor Tal Silberstein, Beny Steinmetz, Moshe Agavi şi a altor persoane în procedurile de retrocedare şi nici despre actele de vânzare-cumpărare vizând aceste bunuri.



Călin Popescu-Tăriceanu este acuzat că a mai făcut declaraţii necorespunzătoare adevărului şi nu a spus tot ce ştie despre relaţia cu inculpaţii Tal Silberstein, Dan Andronic şi Remus Truică, despre întâlnirile şi discuţiile purtate cu acesta din urmă referitor la taxele notariale privind tranzacţionarea imobilelor menţionate şi modalitatea de dobândire şi valorificare a bunurilor revendicate.